གྲྭ་ཚང་གི་ཆོས་ཐོག་སྐོར་ལ།བོད་ཟླ་དང་བོའི་ཚེས་བཅུ་ནས་བོད་ཟླ་གཉིས་པའི་ཚེས་དགུ་བར་དཔྱིད་ཆོས་དང་།བོད་ཟླ་དང་བོའི་ཚེས་ཉེར་དྲུག་ཉིན་ལས་སྣེ་གསར་བཞེངས།ཟླ་གཉིས་པའི་ཚེས་བཅོ་ལྔ་ནས་ཟླ་གསུམ་པའི་ཚེས་ཉེར་ལྔ་བར་རྒྱུན་ཇ་དང་།དེའི་སྟེང་ལྷ་ཁང་སོ་སོར་ཁྲུས་གསོལ་ཡོད།ཁྱད་པར་དུ་འཛིན་གྲྭ་གཏུགས་དང་།སྐོར་ཚོགས་ཡོད་པར་མ་ཟད།ཆོས་གྲྭའི་རྩོད་པ་ཡུན་རིང་ལ་སྒྲིག་ལམ་ཧ་ཅང་དམ།ཟླ་བཞི་བའི་ཚེས་གཅིག་ནས་གནམ་གང་ཡོད་མེད་ཀྱི་ཁྱད་པར་གྱིས་གནམ་གང་དང་ཡང་ན་ཟླ་ལྔ་བའི་ཚེས་གཅིག་བར་དབྱར་ཆོས་ཡིན་པ་དང་།དེའི་ནང་གི་ཚེས་བཅུ་གཅིག་ནས་བཅོ་ལྔ་བར་དབྱར་ཆོས་དམ་བཅའ་ཆེན་མོ་ཡིན།ཚེས་ཉེར་གཅིག་ནས་ཉེར་ལྔ་བར་འཛིན་གྲྭ་སོ་སོའི་ཚོགས་གླེང་ཡིན།ཟླ་དྲུག་པའི་ཚེས་བཞི་ཉིན་རྒྱན་འཇུགཚེས་བཅོ་ལྔ་ནས་ཟླ་བདུན་པའི་ཚེས་ཉེར་བཞི་ཉེར་ལྔ་གང་རུང་ནས་དབྱར་གནས་ཆོས་ཐོག་དང་།དབྱར་གནས་དངོས་ཀྱི་དུས་ཡུན་ནི་བོད་ཟླ་དྲུག་པའི་ཚེས་བཅོ་ལྔ་ནས་བོད་ཟླ་བརྒྱད་པའི་ཚེས་གཅིག་བར་ཡིན།དེའི་སྟེང་ཚོགས་གླེང་དང་།ཆོས་གྲྭའི་སྐོར་ཚོགས་བཅས་ཡོད།ཟླ་དགུ་བའི་ཚེས་བཅུ་གསུམ་ནས་ཚེས་ཉེར་གསུམ་བར་སྟོན་ཆོས་ཏེ།དེ་ནི་སྤེན་དཀར་ཐང་དགོན་པའི་ནང་ཚོགས་དགོས།དེའི་སྟེང་དད་ལྡན་སྦྱིན་བདག་རྣམས་ཀྱི་རེ་འདོད་ལྟར་སྨན་ཆོག་གི་ལྷོ་སྒོའི་དབང་ཆོག་ཡོད་པ་དང་།ཕྱོགས་བཞིར་ཆ་གཏོར་འབུལ་སྲོལ་ཡོད།ཟླ་བཅུ་བའི་ཚེས་ཉེར་བཞི་ནས་གནམ་གང་ཡོད་ན་ཟླ་བཅུ་གཅིག་གི་ཚེས་ཉེར་གསུམ་དང་མེད་ན་ཉེར་བཞི་བར་དགུན་ཆོས་ཡིན་པ་དང་།སྐབས་དེར་དགུན་ཆོས་དམ་བཅའ་ཆེན་མོ་ཡོད།སྟོན་ཆོས་མ་གཏོགས་པའི་ཆོས་ཐོག་རྣམས་སུ་ཆོས་སྤྱོད་དང་།རྒྱན་འཇུགབསྐང་གསོལ།གཤེགས་གཏོར་བཅས་ཡོད་པར་མ་ཟད།དེ་དག་ཆོས་ཐོག་ནམ་ཡོད་སྐབས་ཆག་མེད་ཡིན།གཞན་དུས་རྒྱུན་གྱི་ཕྱི་དྲོའི་ཆོས་གྲྭའི་རྩོད་པ་དང་།ཡར་ངོ་ནམ་ཡིན་གྱི་ཕྱི་དྲོའི་སྐྱོར་སྦྱངས་ཆག་མེད།ནམ་ཟླ་དང་བསྟུན་ཏེ་ཁང་བའི་ཁྱམས་དང་ཁང་ཐོག་རྣམས་སུ་མཚན་མོའི་སྐྱོར་སྦྱངས་བྱེད་ཚུལ་དུས་བཅད་ལྟར།ཟླ་བཅུ་གཉིས་པའི་ཚེས་ཉེར་དགུ་དང་དེ་མེད་ན་གནམ་གང་གི་ཕྱི་དྲོའི་ཆུ་ཚོད་དྲུག་ཙམ་ནས་ལོ་གསར་བའི་ཚེས་གཅིག་ཉིན་གྱི་ཉི་མ་རྩེ་ཤར་བར་ལྷ་མོའི་ཚེ་གཏོར་འབུལ་བ་ཡིན།དེ་ནི་གྲྭ་ཚང་སྲིད་གསུམ་རྣམ་པར་རྒྱལ་བའི་མཆོད་སྤྲིན་ཁང་ངམ་ལྷ་མོའི་མགོན་ཁང་དུ་གྲྭ་ཚང་བྱིངས་འདྲེན་གཙོས་མཆོད་དབྱངས་པ་དང་རོལ་མོ་པ་རྣམས་ཚོགས་དགོས་ལ།དེའི་སྟེང་གི་འདོན་ཆོས་དབྱངས་རྟ་དང་།ཆོ་ག་ཕྱག་ལེན་ཚང་མ་ལྷ་སའི་དགའ་ལྡན་བྱང་རྩེ་གྲྭ་ཚང་གི་ཕྱག་སྲོལ་ཇི་ལྟ་བ་བཞིན་ཡིན།